## Odluka o načinu i rokovima dostavljanja izvješća o kupljenim odnosno prodanim devizama na deviznom tržištu

### NN 71/1997 (9.7.1997.), Odluka o načinu i rokovima dostavljanja izvješća o kupljenim odnosno prodanim devizama na deviznom tržištu

# **NARODNA BANKA HRVATSKE**

Na temelju članka 13, članka 21. stavak 2., članka 61. stavak 2. Zakona
o osnovama deviznog sustava, deviznog poslovanja i prometu zlata ("Narodne
novine" broj 91A/93), članka 51. stavak 4. Zakona o bankama i štedionicama
("Narodne novine" broj 46/97 - pročišćeni tekst), te članka 67. stavak
1. točka 23. Zakona o Narodnoj banci Hrvatske ("Narodne novine" broj 35/95
- pročišćeni tekst), Savjet Narodne banke Hrvatske na svojoj sjednici održanoj
2. srpnja 1997. godine donio je

## **ODLUKU**

### **O NAČINU I ROKOVIMA DOSTAVLJANJA IZVJEŠĆA O KUPLJENIM ODNOSNO PRODANIM DEVIZAMA NA DEVIZNOM TRŽIŠTU**

I.

Ovlaštene banke i štedionice (u daljnjem tekstu: banke i štedionice)
dostavljaju Narodnoj banci Hrvatske podatke o kupljenim odnosno prodanim
devizama na deviznom tržištu na način i u rokovima propisanim ovom Odlukom.

II.

Izvješća iz točke I. ove Odluke obuhvaćaju podatke o:

1) svim kupnjama i prodajama deviza između banke i domaćih pravnih osoba
kao i osoba iz članka 4. stavak 3. Zakona o osnovama deviznog sustava,
deviznog poslovanja i prometu zlata, te banke i stranih pravnih osoba;

2) svim kupnjama i prodajama deviza neposredno između banaka i štedionica;

3) svim kupnjama i prodajama deviza i efektive između banaka i štedionica
i domaćih i stranih fizičkih osoba, uključivo i kupnje i prodaje efektive
kod ugovornih mjenjača.

III.

Izvješća se dostavljaju Narodnoj banci Hrvatske do 12 sati sljedećeg
radnog dana od dana obavljene kupoprodaje, odnosno zaključene kupoprodaje
deviza i efektive.

IV.

Podatke iz točke II. pod 1) banke dostavljaju na Obrascu br. 1, koji
je sastavni dio ove Odluke.

Kupnja deviza iskazuje se u ukupnom iznosu za svaku valutu, uz obvezno
iskazivanje i ukupne protuvrijednosti izvršene isplate u domaćoj valuti.

Prodaja deviza iskazuje se u ukupnom iznosu za svaku valutu, uz obvezno
iskazivanje i ukupne protuvrijednosti ostvarene naplate u domaćoj valuti.

V.

Podatke iz točke II. pod 2) banke i štedionice dostavljaju na Obrascu
br. 2, koji je sastavni dio ove Odluke.

Kupnja i prodaja deviza neposredno između banaka i banaka i štedionica
iskazuje se također pojedinačno po valutama uz navedenu protuvrijednost
u domaćoj valuti, s tim da se kod svake kupnje odnosno prodaje neposredno
između banaka u napomeni na kraju Obrasca br. 2 navede kojoj banci je prodan
određeni iznos deviza odnosno od koje banke je kupljen određeni iznos deviza.

Podaci ne uključuju kupnje i prodaje bankama, koje se plaćaju u drugoj
konvertibilnoj valuti (devizne arbitraže), već samo kupnje i prodaje strane
valute uz naplatu protuvrijednosti u domaćoj valuti.

Podaci ne uključuju kupljene ili prodane devize Narodnoj banci Hrvatske
po bilo kojoj osnovi.

VI.

Podatke iz točke II. pod 3) banke i štedionice dostavljaju na Obrascu
br. 3, koji je sastavni dio ove Odluke.

U prvom dijelu Obrasca br. 3 pod a) iskazuju se kupnje i prodaje deviza
između banke i štedionice i domaćih i stranih fizičkih osoba u ukupnom
iznosu za svaku valutu uz obvezno iskazivanje i ukupne protuvrijednosti
za svaku valutu izvršene isplate odnosno ostvarene naplate u domaćoj valuti.

VII.

Za svaku pojedinu kupnju ili prodaju deviza i efektive u smislu ove
Odluke, banke i štedionice moraju imati uredno odloženu dokumentaciju.

VIII.

Danom stupanja na snagu ove Odluke prestaje važiti Odluka o načinu i
rokovima dostavljanja izvješća o kupljenim odnosno prodanim devizama na
deviznom tržištu ("Narodne novine" br. 99/93).

IX.

Ova Odluka stupa na snagu 30. rujna 1997. godine.

O.br. 396/97.
Zagreb, 2. srpnja 1997.

Predsjednik Savjeta
Narodne banke Hrvatske
guverner
Narodne banke Hrvatske
**dr. Marko Škreb,** v. r.

Obrazac 1

Naziv banke/štedionice ------------
Matični broj ---------------------

### IZVJEŠĆE O KUPNJI ODNOSNO PRODAJI DEVIZA

na dan --------------
- u apsolutnim iznosima strane valute
- u apsolutnim iznosima kn
KUPNJA PRODAJA
Red. Šifra Oznaka Iznos Iznos Iznos Iznos
broj valute valute (val) (kn) (val) (kn)
1 2 3 4 5 6 7

KONTROLNI ZBROJ:

```
Obrazac 2
```

```

Naziv banke/štedionice ------------
Matični broj ---------------------
```

### IZVJEŠĆE O KUPNJI ODNOSNO PRODAJI DEVIZA NEPOSREDNO IZMEĐU BANAKA I BANAKA I ŠTEDIONICA

```
na dan --------------
- u apsolutnim iznosima strane valute
- u apsolutnim iznosima kn
                                KUPNJA  PRODAJA
        Red.    Šifra   Oznaka  Iznos   Iznos   Iznos   Iznos
        broj    valute  valute  (val)   (kn)    (val)   (kn)
        1       2       3       4       5       6       7

        KONTROLNI ZBROJ:
        Napomena:

```

Obrazac 3

Naziv banke/štedionice ------------
Matični broj ---------------------

### IZVJEŠĆE O KUPNJI ODNOSNO PRODAJI DEVIZA I EFEKTIVE IZMEĐU BANAKA I ŠTEDIONICA S FIZIČKIM OSOBAMA

na dan --------------
- u apsolutnim iznosima strane valute
- u apsolutnim iznosima kn
KUPNJA PRODAJA
Red. Šifra Oznaka Iznos Iznos Iznos Iznos
broj valute valute (val) (kn) (val) (kn)
1 2 3 4 5 6 7

KONTROLNI ZBROJ:
b) TRANSAKCIJE U EFEKTIVI

KONTROLNI ZBROJ:

UPUTA O POPUNU OBRAZACA BR. 1,2,3

***Osnovne napomene za popunjavanje sva tri obrasca:***

a) unose se zaokruženi iznosi bez decimalnih mjesta;

b) podaci se mogu dostavljati nakon 14,00 sati za ostvarene kupoprodaje
toga dana, a najkasnije do 12,00 sati sljedećeg dana;

c) podatke treba obvezno unositi pisaćim strojem ili PC-em;

d) na kraju obrasca br. 1 i 2, te na kraju prvog i drugog dijela obrasca
br. 3 treba unijeti KONTROLNI ZBROJ kolona 4, 5, 6 i 7, što znači da se
unose i zbrojevi kolone 4 i 7 bez obzira na to što se zbrajaju različite
valute.

***Popunjavanje Obrasca br. 1:***

a) unose se SVE kupnje i prodaje deviza između banke i domaćih pravnih
osoba kao i osoba iz članka 4. stavak 3. Zakona o osnovama deviznog sustava,
deviznog poslovanja i prometu zlata, te banke i stranih pravnih osoba.
Podaci se unose temeljem isprava banke o kupnji i prodaji deviza;

b) u kolonu 4 unosi se IZNOS UKUPNE KUPNJE DEVIZA ZA POJEDINU STRANU
VALUTU;

c) u kolonu 5 unosi se IZNOS UKUPNO IZVRŠENE ISPLATE protuvrijednosti
u domaćoj valuti za svaku pojedinu stranu valutu iz kolone 4;

d) u kolonu 6 unosi se IZNOS UKUPNE PRODAJE DEVIZA ZA POJEDINU STRANU
VALUTU;

e) u kolonu 7 unosi se IZNOS UKUPNO OSTVARENE NAPLATE protuvrijednosti
u domaćoj valuti za svaku pojedinu stranu valutu iz kolone 6.

***Popunjavanje Obrasca br. 2:***

a) unose se sve kupnje i prodaje deviza između banaka međusobno i banaka
i štedionica;

b) u izvješće NE TREBA UKLJUČITI KUPNJE I PRODAJE DEVIZA NARODNOJ BANCI
HRVATSKE;

c) u izvješće se ne uključuju devizne arbitratraže između banaka;

d) u kolonu 4 unosi se IZNOS UKUPNE KUPNJE DEVIZA ZA POJEDINU STRANU
VALUTU od drugih banaka i štedionica;

e) u kolonu 5 unosi se IZNOS UKUPNO IZVRŠENE ISPLATE drugim bankama
i štedionicama protuvrijednosti u domaćoj valuti za svaku pojedinu stranu
valutu iz kolone 4;

f) u kolonu 6 unosi se IZNOS UKUPNE PRODAJE DEVIZA ZA POJEDINU STRANU
VALUTU drugim bankama i štedionicama;

g) u kolonu 7 unosi se IZNOS UKUPNO OSTVARENE NAPLATE od drugih banaka
i štedionica protuvrijednosti u domaćoj valuti za svaku pojedinu valutu
iz kolone 6;

h) u "Napomeni" treba navesti naziv i sjedište banke odnosno štedionice,
te iznos u stranoj valuti, koji je od te banke odnosno štedionica kupljen
odnosno toj banci odnosno štedionici prodan, kao i protuvrijednost u kunama.

***Popunjavanje Obrasca br. 3:***

a) u prvi dio obrasca pod a) unose se sve kupnje i prodaje deviza ostvarene
s domaćim i stranim fizičkim osobama;

b) u kolonu 4 unosi se IZNOS UKUPNE KUPNJE DEVIZA OD FIZIČKIH OSOBA
ZA SVAKU POJEDINU STRANU VALUTU;

c) u kolonu 5 unosi se IZNOS UKUPNO IZVRŠENE ISPLATE ZA DEVIZE FIZIČKIM
OSOBAMA u domaćoj valuti za svaku pojedinu stranu valutu iz kolone 4;

d) u kolonu 6 unosi se IZNOS UKUPNE PRODAJE DEVIZA FIZIČKIM OSOBAMA
ZA SVAKU POJEDINU STRANU VALUTU;

e) u kolonu 7 unosi se IZNOS UKUPNO OSTVARENE NAPLATE za prodane devize
fizičkim osobama u domaćoj valuti za svaku pojedinu valutu iz kolone 6;

f) iza zadnjeg retka unijetih kupnji i prodaja deviza fizičkim osobama
unosi se KONTROLNI ZBROJ odnosno zbroj iznosa u kolonama 4, 5, 6 i 7;

g) u drugi dio Obrasca br. 3 pod b) unose se sve kupnje i prodaje efektivnog
stranog novca ostvarene između banke i štedionice i domaćih i stranih fizičkih
osoba; u tim podacima trebaju biti uključene i kupnje i prodaje, koje obavljaju
ugovorni mjenjači;

h) u kolonu 4 unosi se IZNOS UKUPNE KUPNJE EFEKTIVE OD FIZIČKIH OSOBA
ZA SVAKU POJEDINU EFEKTIVNU VALUTU;

i) u kolonu 5 unosi se IZNOS UKUPNO IZVRŠENE ISPLATE ZA OTKUPLJENU EFEKTIVU
od fizičkih osoba u domaćoj valuti za svaku pojedinu stranu valutu iz kolone
4;

j) u kolonu 6 unosi se IZNOS UKUPNE PRODAJE EFEKTIVE FIZIČKIM OSOBAMA
ZA SVAKU POJEDINU EFEKTIVNU VALUTU;

k) u kolonu 7 unosi se IZNOS UKUPNO OSTVARENE NAPLATE za prodanu efektivnu
valutu fizičkim osobama u domaćoj valuti za svaku pojedinu stranu valutu
iz kolone 6;

l) iza zadnjeg retka unijetih kupnji i prodaja efektive fizičkim osobama
unosi se KONTROLNI ZBROJ odnosno zbroj iznosa u kolonama 4, 5, 6 i 7.

Odluka, NN 71/1997-1243
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)